b'\n_START_ARTICLE_\nCinque Ports\n_START_PARAGRAPH_\nCinque Ports (de fem havne) er navnet p\xc3\xa5 fem havne i Kent og Sussex i det syd\xc3\xb8stlige England.\n_START_SECTION_\nByerne\n_START_PARAGRAPH_\nSammenslutningen (konf\xc3\xb8derationen) Cinque Ports opstod tidligt i middelalderen, og omfatter \xc3\xa9n havn i det \xc3\xb8stlige Sussex (Hastings) og fire havne i Kent (New Romney, Hythe, Dover og Sandwich). Desuden er to byer i det \xc3\xb8stlige Sussex (Rye og Winchelsea) knyttet til Cinque Ports. I perioder har andre byer ogs\xc3\xa5 v\xc3\xa6ret knyttet til sammenslutningen._NEWLINE_Formelt set findes Cinque Ports stadigv\xc3\xa6k, men i det 19. og 20. \xc3\xa5rhundrede har sammenslutningen mistet n\xc3\xa6sten hele sin myndighed.\n_START_SECTION_\nMilit\xc3\xa6r betydning\n_START_PARAGRAPH_\nDe fem havne ligger ved Den Engelske Kanal, og de spillede tidligere en stor rolle i forsvaret af England._NEWLINE_Kong Edvard 1. gav s\xc3\xa6rlige privilegier til Cinque Ports, herunder retten til at importere varer uden at skulle betale told. Til geng\xc3\xa6ld skulle byerne forsyne Kronen med skibe og mandskab i krigstid. I 1155 skulle sammenslutningen stille med 57 skibe med 21 mand per skib._NEWLINE_Forsvaret blev ledet af en Lord Warden of the Cinque Ports. Denne titel eksisterer stadigv\xc3\xa6k, men er nu en ren \xc3\xa6restitel._NEWLINE_Efter dronning Elizabeth 1.s tid har Cinque Ports ikke v\xc3\xa6ret en selvst\xc3\xa6ndig milit\xc3\xa6r enhed.'